**О Б Р А З Л О Ж Е Њ Е**

**I. УСТАВНИ ОСНОВ ЗА ДОНОШЕЊЕ ЗАКОНА**

Уставни основ за доношење Закона о изменама и допунама Закона о спречавању корупције садржан је у члану 97. тачка 16. Устава Републике Србије, према коме Република Србија уређује и обезбеђује организацију, надлежност и рад републичких органа.

**II. РАЗЛОЗИ ЗА ДОНОШЕЊЕ ЗАКОНА**

Важећи Закон о спречавању корупције (у даљем тексту: Закон) донет је у мају 2019. године. Разлози за његове измене и допуне које се предлажу, садржани су у Препоруци XII Другог извештаја о усклађености Републике Србије у Четвртом кругу евалуације Групе држава за борбу против корупције Савета Европе (GRECO), чији је Република Србија члан. У наведеној препоруци из предметног извештаја из октобра 2020. године, изречене су конкретне примедбе на Закон, које би требало уважити, а у циљу да би се наведена препорука сматрала испуњеном у целини.

Поред тога и Агенција за спречавање корупције (у даљем тексту: Агенција) је указала на одређене одредбе Закона које би требало прецизирати у циљу његове боље и правилније примене, па су и из тога разлога извршене одређене интервенције у тексту Закона.

**III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА**

Чланом 1. Предлога закона о изменама и допунама Закона о спречавању корупције (у даљем тексту: Предлог закона) допуњује се одредба члана 2. тачка 1) Закона која утврђује појам „корупције” у смислу Закона, тако што се тај појам одређује као однос који настаје коришћењем службеног или друштвеног положаја или утицаја ради стицања недозвољене користи за себе или другога.

Чланом 2. Предлога закона допуњује се одредба члана 10. став 1. Закона, а којом се прописују услови за избор директора Агенције, на тај начин што се поред већ предвиђених услова прописује и додатни услов поседовање посебних знања и искуства у области спречавања корупције.

Одредбама чл. 3. и 4. Предлога закона, мењају се и допуњују одредбе чл. 17. и 18. Закона. У циљу континуираног обављања послова у Агенцији и из разлога целисходности, предложеним изменема и допунама предвиђа се да се мандат заменика директора Агенције траје до избора новог директора, уместо, како је сад предвиђено, до престанка мандата директора, а такође се заменику директора Агенције дају овлашћења да од дана престанка мандата директора, па до ступања на дужност новог директора Агенције, он врши функцију директора.

На предлог Агенције извршена је измена у члану 46. став 1. Закона (члан 5. Предлога закона), који уређује обављање другог посла и делатности од стране јавног функционера за време вршења јавне функције. Такође су и прецизиране надлежности Агенције за давање сагласности јавном функционеру за обављање другог посла или делатности, као и овлашћење Агенцији да одреди рок јавном функционеру да престане да обавља одређени посао или делатност ако се тиме угрожава непристрасно вршење или углед јавне функције, односно ако представља сукоб интереса.

Чланом 6. Предлога закона врши се прецизирање члана 48. Закона.

Чланом 7. Предлога закона интервенише се у члану 53. Закона, тако што се круг правних лица, која имају обавезу пријављивања Агенцији одређених података, проширује на сва правна лица у којим јавни функционер или члан породице, за време јавне функције и две године од њеног престанка, има удео или акције, а које учествује у поступку јавне набавке или приватизације или другом поступку чији је исход закључивање уговора са органом јавне власти. Такође се, у циљу веће транспарентности, прописује вођење посебне евиденције од стране Агенције о предметним правним лицима, као и јавна доступност података из те евиденције.

Чланом 8. Предлога закона допуњује се члан 54. Закона, увођењем дефиниције недозвољног утицаја на јавног функционера у Агенцији, при чему се под недозвољеним утицајем подразумева се сваки утицај који није заснован на закону или другом пропису, којим се утиче на законито и правилно поступање јавног функционера агенције у вршењу јавне функције.

Чланом 9. Предлога закона, прецизирају се правила за ограничење за заснивање радног односа и пословне сарадње за јавног функционера, по престанку јавне функције (члан 55. Закона). Поред тога, прецизира се да Агенција у поступку давања сагласности бившем јавном функционеру, за заснивање радног односа и пословне сарадње, нарочито цени која овлашћења је имао тај јавни функционер у вршењу јавне функције.

Чланом 10. Предлога закона, допуњује се садржина извештаја о имовини који подноси јавни функционер (члан 71. Закона), тако што се прописује обавезна пријава готовог новца, дигиталне имовине и драгоцености, као и друге покретну имовине чија вредност прелази 5.000 евра у динарској противвредности.

Чланом 11. Предлога закона врши се усклађивање члана 77. Закона са чланом 43. Закона, тако што се прописује објективни и субјективни рок за покретање поступка за повреду Закона.

Чланом 12. Предлога закона допуњује се члан 82. Закона на тај начин што се прецизирају правила за Агенцију за изрицање мера против јавног функционера који повреди Закон. Као посебну чињеницу коју Агенција цени при изрицању мера за повреду закона уводи се и чињеница да ли је јавни функционер поступио по претходно изреченој мери опомене до истека рока који му је у одлуци одређен.

Чланом 13. Предлога закона врши се усклађивање члана 100. Закона који уређује евиденције које води Агенција са изменама члана 53. Закона (члан 7. Предлога закона).

Чланом 14. Предлога закона прецизира се члан 101. Закона који прописује кривично дело непријављивање имовине или давање лажних података о имовини, тако што се радња овог кривичног дела проширује и на непријављивање прихода или давање лажних података о приходима.

Одредбама чл. 15. до 18. Предлога закона повећавају се минимуми новчаних казни за прекршаје прописане Законом (чл. 103. до 106. Закона).

Члан 19. Предлога закона је завршна одредба која одређује ступање закона на снагу.

**IV. ПРОЦЕНА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА**

За спровођење овог закона није потребно обезбедити средства из буџета Републике Србије.